Document ID: 32006D0690

ROZHODNUTIE KOMISIE
z 12. októbra 2006,
ktorým sa na účely prispôsobenia technickému pokroku mení a dopĺňa príloha k smernici Európskeho parlamentu a Rady 2002/95/ES, pokiaľ ide o výnimky pre použitie olova v krištáľovom skle
[oznámené pod číslom K(2006) 4789]
(Text s významom pre EHP)
(2006/690/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 2002/95/ES z 27. januára 2003 o obmedzení používania určitých nebezpečných látok v elektrických a elektronických zariadeniach (1), a najmä na jej článok 5 ods. 1 písm. b),
keďže:
(1)
Smernicou 2002/95/ES sa od Komisie vyžaduje, aby prehodnotila určité nebezpečné látky, ktoré sú podľa článku 4 ods. 1 tejto smernice zakázané.
(2)
Krištáľové sklo sa čoraz viac používa na ozdobné účely v elektrických a elektronických zariadeniach. Keďže v smernici Rady 69/493/EHS z 15. decembra 1969 o aproximácii právnych predpisov členských štátov o krištáľovom skle (2) sa predpisuje množstvo olova v krištáľovom skle a náhrada olova v krištáľovom skle je preto technicky nemožná, použitiu nebezpečných látok v určitých materiáloch a komponentoch, na ktoré sa vzťahuje uvedená smernica, sa nemožno vyhnúť. Tieto materiály a komponenty by sa preto mali vyňať zo zákazu.
(3)
Rozsah niektorých výnimiek z tohto zákazu pre určité špecifické materiály alebo komponenty by sa mal obmedziť, aby sa nebezpečné látky v elektrických a elektronických zariadeniach postupne prestali používať, keďže ich použitiu na tento účel sa bude dať vyhnúť.
(4)
Podľa článku 5 ods. 1 písm. c) smernice 2002/95/ES sa každá výnimka uvedená v prílohe musí preskúmať aspoň každé štyri roky alebo štyri roky po pridaní položky do zoznamu.
(5)
Smernica 2002/95/ES by sa preto mala zodpovedajúcim spôsobom zmeniť a doplniť.
(6)
Podľa článku 5 ods. 2 smernice 2002/95/ES sa Komisia poradila s príslušnými stranami.
(7)
Opatrenia stanovené v tomto rozhodnutí sú v súlade so stanoviskom výboru zriadeného článkom 18 smernice Európskeho parlamentu a Rady 2006/12/ES (3),
PRIJALA TOTO ROZHODNUTIE:
Článok 1
V prílohe k smernici 2002/95/EHS sa pridáva bod 29, ktorý znie:
„29.
Olovo viazané v krištáľovom skle v zmysle definície v prílohe I (kategórie 1, 2, 3 a 4) k smernici Rady 69/493/EHS (4).
Článok 2
Toto rozhodnutie je určené členským štátom.
V Bruseli 12. októbra 2006

Labels: 3
15
1
20